সেদিন ইউটিউবে ‘অসময়’ বলে একটা টেলিফিল্ম দেখলাম। ৯/১১-র উপরে করা। সব্যসাচী চক্রবর্তী আর মুনমুন সেন অভিনয় করেছেন। তাঁদের অভিনয় সম্পর্কে আমার কিছু বলা এই লেখার উদ্দেশ্য নয়। কিন্তু, দেখে মনে হল, এতো বড়, এতো সংবেদনশীল একটা ঘটনা নিয়ে আমাদের দেশে কতই না মায়াকান্না কাঁদা হয়! যেভাবে সেদিনের ঘটনাকে এই ছবিতে উপস্থাপন করা হয়েছে, তা দেখে যাঁরা দেশে থাকেন আর কাগজ পড়ে, টিভি দেখে এসব ঘটনাকে নিয়ে চায়ের পেয়ালায়, বা আজকে যেমন হয়, মদের গ্লাসে তুফান তোলেন, তাঁরা হয়তো আপ্লুত হবেন, শোকে, ক্রোধে বাক্যহারা হবেন, কিন্তু তার সঙ্গে বাস্তবের যোগ অতি সামান্য।